3.
Správa o pripravenosti NBS a bankového sektora na zavedenie eura

1.	PRIPRAVENOSŤ NBS A BANKOVÉHO SEKTORA NA ZAVEDENIE EURA

Pre koordináciu plnenia jednotlivých úloh vyplývajúcich z Národného plánu zavedenia eura v Slovenskej republike bol zriadený Pracovný výbor pre banky a finančný sektor (október 2005). Práca výboru je koordinovaná Ing. Milenou Koreňovou, výkonnou riaditeľkou oblasti platobného styku a peňažného obehu, členkou Bankovej rady NBS. Zloženie výboru zodpovedá širokému spektru činností, ktoré je nutné vo finančnom sektore vykonať za účelom úspešného zavedenia eura do praxe. Okrem NBS sú tu zastúpené Ministerstvo financií SR, Štátna pokladnica, Slovenská pošta, a.s., Slovenská banková asociácia, Slovenská asociácia poisťovní, Slovenská asociácia správcovských spoločností, Asociácia doplnkových správcovských spoločností, Asociácia obchodníkov s cennými papiermi. Rokovaní sa zúčastňuje splnomocnenec vlády pre zavedenie eura, resp. ním poverená osoba.

	Počas svojej existencie zriadil výbor aj podvýbory, ktorých cieľom je podrobnejšie rozpracovať problematiku z danej oblasti. Ide o podvýbor pre banky, podvýbor pre poisťovne, podvýbor pre SEPA. 

	Pracovný výbor sa zaoberal hlavne oblasťou hotovostného a bezhotovostného peňažného obehu, legislatívou platobného styku, duálneho zobrazovania cien v oblasti bankovníctva, kapitálového trhu, poisťovníctva a dôchodkového sporenia. Okrem uvedeného priebežne kontroloval stav príprav v oblasti elektronického bankovníctva, bankomatov a elektronických platobných terminálov.

A – Bezhotovostný platobný styk

V oblasti bezhotovostného platobného styku má zavedenie eura v Slovenskej republike dopad na celkovú infraštruktúru platobného systému krajiny. Základným cieľom je pripojenie sa na európsky platobný systém TARGET2 (Transeurópsky automatizovaný expresný systém hrubého vyrovnania platieb v reálnom čase), ktorým sa zabezpečujú prevody menovej politiky, medzibankové prevody veľkých hodnôt a urgentné platby. Pripojenie sa do systému je prijatím eura povinné. V tejto súvislosti bola v NBS prijatá stratégia ďalšieho rozvoja  platobného styku  v Slovenskej republike. Jej dopad je na všetky subjekty, ktoré poskytujú služby bezhotovostného platobného styku. Účastníkmi systému TARGET2 budú všetky vykonávajúce inštitúcie platobného styku, t.j. okrem NBS všetky komerčné banky, Eximbanka, Štátna pokladnica a tzv. pomocné systémy kde patrí Centrálny depozitár cenných papierov SR, a.s. a First Data Slovakia, a.s. Pripravenosť na pripojenie sa na systém TARGET2 je koordinovaná NBS. V spolupráci s ECB pripravila harmonogram krokov, ktoré je nutné zabezpečiť, aby celý proces prebehol úspešne. Testovanie pripravenosti budúcich účastníkov pozostáva z troch etáp. V prvej etape je testovaná schopnosť účastníkov pripojiť sa technicky na systém, v druhej etape je testovaná schopnosť účastníkov používať jednotlivé funkcionality systému. Tretia etapa je veľmi dôležitá nakoľko obsahuje scenáre testov, ktorými sa majú preveriť všetky súčasti novej infraštruktúry, ktorá bude používaná po 1.1.2009. Prvé dve etapy splnili všetci budúci účastníci systému úspešne a v súčasnosti prebieha tretia etapa. Výsledky sú priebežne monitorované aj zo strany ECB. Všetky etapy testovania, ako aj účasť v systéme TARGET2 sú na základe zmluvných vzťahov jednotlivých účastníkov a NBS. V príprave na pripojenie sa na systém TARGET2 sa doteraz nevyskytol žiadny závažnejší problém, ktorý by ohrozil plánovaný harmonogram.

Súčasťou prijatej stratégie ďalšieho rozvoja platobného styku v Slovenskej republike sú aj úpravy súčasného systému medzibankového platobného styku s názvom SIPS. V súvislosti so stratégiou bolo nutné zmeniť nielen menu s ktorou systém pracuje, ale aj funkcionalitu, zabezpečiť jej otestovanie. Všetky práce koordinuje NBS, ako prevádzkovateľ systému. Podobne, ako pri systéme TARGET2 aj tu prebiehajú testy, ktorými sa preveruje pripravenosť účastníkov používať nový systém. Účastníkmi testovania sú okrem NBS všetky vykonávajúce inštitúcie platobného styku, t.j. všetky komerčné banky, Eximbanka, Štátna pokladnica, Centrálny depozitár cenných papierov SR, a.s. a First Data Slovakia, a.s. Testovanie systému sa vykonáva na zmluvnom základe medzi NBS a jednotlivými účastníkmi. V súčasnosti je celý systém SIPS zapojený do testovania krajiny. V doterajšom priebehu príprav medzibankového platobného systému SIPS neevidujeme závažnejší problém.

Z dôvodu zmien v bezhotovostnom platobnom styku bolo nutné upraviť platnú legislatívu. Od 1.8.2008 je účinný zákon č.270/2008  Z.z. ktorým sa mení a dopĺňa zákon č. 510/2002 Z.z. o platobnom styku a o zmene a doplnení niektorých zákonov v znení neskorších predpisov a o zmene a doplnení niektorých zákonov. Týmto zákonom sú podporené zmeny v systéme SIPS, pripojenie sa na európsky platobný systém TARGET2.

Okrem uvedeného zákona boli pripravené aj vykonávacie predpisy v súvislosti s duálnym zobrazovaním cien, platieb a iných hodnôt pre oblasť finančného trhu a služieb finančných inštitúcií, v súvislosti so zaokrúhľovaním pri premene menovitej hodnoty niektorých druhov cenných papierov zo slovenskej meny na eurá, v súvislosti s prijímaním a spracovaním eurobankoviek a euromincí.

	V celom bankovom sektore bolo včas a v súlade s platnými predpismi zabezpečené duálne zobrazovanie cien.

	Z hľadiska bezhotovostného platobného styku je veľmi dôležitý hladký prechod koncom roka 2008 do roku 2009. Na prelome rokov sa okrem pripravovaného pripojenia na systém TARGET2, spustenia novej funkcionality  v systéme SIPS realizuje aj konverzia IS jednotlivých inštitúcií finančného sektora na euro. Je nutné vykonať konverziu zostatkov na účtoch v bankách na novú menu euro, ako aj konverziu väčšiny aplikácií IS. Keďže prebieha príprava na výkon viacerých  činností k rovnakému dátumu, je nutná ich koordinácia. V NBS, ako aj v bankovom sektore prebehli už testy pripravenosti na vykonanie konverzie systémov. V súčasnosti je už v celom sektore dohodnutý presný prevádzkový režim fungovania medzibankového platobného systému SIPS, je dohodnutý postup krokov pri pripájaní sa na systém TARGET2 a je dohodnutý rozsah prác a činností v jednotlivých dňoch na konci roka 2008 a na začiatku 2009. Banky v nadväznosti na tieto dohody budú včas vopred informovať svojich klientov o podmienkach vykonávania bezhotovostných platieb v posledných dňoch roka. Riešenie prechodu do roku 2009 je podporené aj zákonom č.659/2007 Z.z. o zavedení meny euro v Slovenskej republike a o zmene a doplnení niektorých zákonov (generálny zákon). V zmysle tohto zákona sa lehoty na vykonanie prevodov peňažných prostriedkov predlžujú o jeden pracovný deň bezprostredne nasledujúci po dni zavedenia eura (2.1.2008). Takto vykonané prevody sa budú považovať za riadne a včas  vykonané.

	Služby v poštovom platobnom styku zabezpečované Slovenskou poštou budú zabezpečované v súlade s projektom Zavedenie eura v podmienkach Slovenskej pošty. Podrobné informácie o zmenách sú uvedené aj na webovej stránke Slovenskej pošty (www.posta.sk) a sú k dispozícii na jednotlivých pracoviskách pošty. Na základe povolenia Poštového regulačného úradu budú dňa 30.12.2008 služby obyvateľstvu poskytované v obmedzenom rozsahu, dňa 31.12.2008 budú pošty pre verejnosť zavreté. 

	V oblasti bezhotovostného platobného styku je možné konštatovať, že neexistujú závažné problémy, práce a činnosti napredujú podľa Národného plánu pre zavedenie meny euro v koordinácii NBS a súčasný stav pripravenosti NBS, ako aj  bankového sektora je predpokladom úspešného zavedenia meny euro v Slovenskej republike.

B – Hotovostný peňažný obeh

V hotovostnom peňažnom obehu je najdôležitejšie zabezpečenie eurových bankoviek a eurových mincí a ich výmena za staré korunové obeživo. Eurové bankovky zabezpečí Národná banka Slovenska (ďalej len „NBS“) tak, že si ich zapožičia z Rakúskej centrálnej banky (ďalej len „OeNB“). Zmluva o zapožičaní a fyzickej dodávke eurových bankoviek a o poskytnutí logistickej a bezpečnostnej podpory týkajúcej sa transportu týchto bankoviek bola podpísaná medzi NBS a OeNB  dňa 18. augusta 2008.

Pri zapožičaní a dodávke eurových bankoviek sa zmluvné strany budú riadiť pravidlami a postupmi ustanovenými vo vybraných usmerneniach Európskej Centrálnej banky (ďalej len „ECB“).

Celkovo si NBS zapožičia 188 miliónov kusov eurových bankoviek v hodnote viac ako 7 miliárd euro v nominálnych hodnotách 500 €, 200 €, 100 €, 20 €, 10 € a 5 €. Eurové bankovky budú do NBS dodané do konca decembra t.r.. Ich prepravu zabezpečí NBS a OeNB v spolupráci s rakúskymi špeciálnymi jednotkami COBRA a špeciálnymi jednotkami Ministerstva vnútra SR.

Eurové mince vyrazí a dodá Mincovňa Kremnica, š.p. (ďalej len „MK, š.p.“). Zmluva o dielo o razbe a dodávkach  eurových mincí z obyčajných kovov s letopočtom razby 2009 bola podpísaná medzi NBS a MK, š.p. dňa 20. júna 2008. Schvaľovací proces slovenských eurových mincí bol v kompetentných orgánoch Európskej komisie ukončený na zasadnutiach Podskupiny pre zabezpečenie kontroly kvality (QACSG) 3. apríla 2008 a Pracovnej skupiny riaditeľov mincovní (MDWG) 6. mája 2008. Zmluva bola podpísaná na základe Dohody o vzájomnej spolupráci v oblasti zabezpečenia razby mincí a eurových mincí (ďalej len „Dohoda“), ktorú uzavrela NBS s Ministerstvom financií SR dňa 19. septembra 2005, a Rámcovej zmluvy o spôsobe zabezpečenia razby a dodávkach mincí a eurových mincí (ďalej len „Rámcová zmluva“), ktorá bola medzi NBS a MK š.p. podpísaná 26. septembra 2005.

Celkovo MK, š.p. vyrazí a dodá do NBS 500 mil. kusov eurových mincí v hodnote viac ako 167 mil. euro v nominálnych hodnotách 2 €, 1 €, 50 eurocent, 20 eurocent, 10 eurocent, 5 eurocent, 2 eurocent a 1 eurocent.

Eurové mince budú do NBS dodané do 31. decembra 2008. Ich prepravu zabezpečí NBS a MK š.p. v spolupráci s príslušníkmi policajného zboru.

Pre bezproblémové zvládanie presunu zavedenia novej meny do hotovostného peňažného obehu je ďalej kľúčovým predpokladom predzásobenie bánk eurovými bankovkami a eurovými mincami (frontloading) a sekundárne predzásobenie (sub-frontloading) obchodom a niektorým ďalším podnikom. Predzásobenie a druhotné predzásobenie predstavuje fyzické dodanie a distribúciu eurových bankoviek a eurových mincí z NBS do bánk a ďalej subjektom druhotného predzásobenia.

NBS podpísala do 30. mája 2008 so šestnástimi bankami „Zmluvu o predzásobení eurovou hotovosťou“, ktorá vychádza z Usmernenia ECB zo 14. júla 2006 o niektorých prípravách na prechod na hotovostné euro a o predzásobení a druhotnom predzásobení eurovými bankovkami a eurovými mincami mimo eurozóny (ECB/2006/9), (2006/525/ES). Celková suma eurových bankoviek, ktorými sa budú banky predzásobovať predstavuje hodnotu 950,93 mil. eur a 51,14 mil. kusov eurových bankoviek v nominálnych hodnotách 100 €, 20 €, 10 € a 5 €. Celková suma predzásobených eurových mincí predstavuje hodnotu 97,99 mil. € a 283,33 mil. kusov eurových mincí všetkých nominálnych hodnôt.

Logistika (harmonogram distribúcie) eurových bankoviek a eurových mincí bol podpísaný so všetkými bankami, ktoré uzatvorili zmluvu o predzásobení eurovou hotovosťou. Predzásobenie bánk eurovými bankovkami začne v 41. týždni a bude ukončené v poslednom týždni roku 2008. Predzásobenie bánk eurovými mincami začalo v 36. týždni  a bude ukončené v 51. týždni.

Prevoz eurových bankoviek pre najväčšie banky bude vykonávať NBS za sprievodu špeciálnych jednotiek Ministerstva vnútra SR. Prevoz eurových mincí z MK, š.p. do NBS a do vybraných bánk bude vykonaný za asistencie príslušníkov policajného zboru.

Celkovo bude uskutočnených viac ako 240 prepráv eurovej hotovosti.

K 30. júlu 2008 eviduje NBS z hlásení zasielaných bankami do NBS celkom 12 344 subjektov druhotného predzásobenia, pričom celková hodnota druhotne predzásobených eurových bankoviek je 205,74 mil. € a eurových mincí 60,72 mil. €.

	Detailná logistika prevozu eurových bankoviek a mincí bola s bankami pripravená a banky deklarujú materiálovú a technickú pripravenosť na prijatie predzásobovanej eurovej hotovosti, čo sa potvrdilo už pri prvých prepravách eurových mincí. Nevyskytli sa ani problémy pri zložení kolaterálu a banky (zatiaľ prvé dve) si splnili svoju povinnosť pre zahájenie predzásobenia.

	Problémy sa vyskytli pri razbe euromincí v Mincovni Kremnica, š.p., ktorá nevyrazila v dohodnutých časových intervaloch zmluvne dohodnuté množstvá eurových mincí podľa jednotlivých nominálnych hodnôt. Dôvodom nedodania požadovaného množstva eurových mincí a zabezpečenia dohodnutej štruktúry eurových mincí bolo omeškanie dodávok mincových platničiek. Z uvedených dôvodov bolo potrebné upraviť štruktúru eurových mincí pri transportoch a množstvo prepráv v príslušnom časovom období. 

Vzhľadom na to, že pôvodný harmonogram razby (a následne distribúcie) mincí nebol dodržiavaný, prijali sa opatrenia na odstránenie časových a množstevných sklzov. Pôvodný harmonogram sa v závislosti od dodávok mincových platničiek priebežne aktualizuje.             V prípade, že by neboli výrobne zabezpečené zmluvne dohodnuté množstvá eurových mincí podľa nominálnych hodnôt, bola by ohrozená plynulosť primárneho a sekundárneho predzásobenia. Ak by sa nepodarilo úplne vylúčiť riziká vyplývajúce z neplnenia pôvodného harmonogramu, má Národná banka Slovenska pripravené alternatívne riešenie.

Rada guvernérov ECB prijala dňa 19. júna 2008 nové usmernenie, ktorým sa mení a dopĺňa usmernenie ECB/2006/9 o niektorých prípravách na prechod na hotovostné euro a o predzásobení a druhotnom predzásobení eurobankovkami a euromincami mimo eurozóny. Úpravy sa týkajú budúcej NCB (NBS) a subjektov predzásobenia a druhotného predzásobenia. Najpodstatnejšou úpravou je zjednodušená forma druhotného predzásobenia, ktorá sa môže uskutočniť za určitých podmienok len päť kalendárnych dní pred dňom prechodu na hotovostné euro.

Zmeny v usmernení prijala ECB v termíne, kedy už boli platné  Zmluvy o predzásobení eurovou hotovosťou a aplikácia zjednodušenej formy druhotného predzásobenia je v súčasnosti v štádiu riešenia so Slovenskou bankovou asociáciou. Je potrebné zhodnotiť, či aplikácia tejto formy nebude mať negatívny vplyv na pripravenú logistiku a distribúciu eurovej hotovosti.    

Predzásobenie obyvateľstva bude prebiehať formou predaja štartovacích balíčkov. Celkovo bude pripravených 1 200 tis. kusov štartovacích balíčkov.

Ich predaj bude vykonávať NBS, banky a Slovenská pošta od 1. decembra 2008. Cena jedného štartovacieho balíčka je 500 Sk v hodnote 16,60 € a obsahuje 45 kusov eurových mincí všetkých nominálnych hodnôt. Predaj štartovacích balíčkov nie je kusovo  obmedzený.

Banky taktiež deklarovali, že budú eurovú hotovosť, ktorú majú vo svojich zásobách a nebola predmetom predzásobenia z NBS, vymieňať za oficiálny konverzný kurz už pred     1. januárom 2009. 

NBS a banky sa dohodli, že vynaložia maximálne úsilie, aby zabezpečili počas 1.-4. januára 2009 v oblasti hotovostných služieb:
a) výmenu hotovosti SKK/EUR vo vybraných pobočkách s upravenými otváracími hodinami počas spomínaných dní,
b) výber hotovosti € z bankomatov (ATM).

Z dôvodu zavedenia eura dôjde na prelome rokov 2008/2009 ku krátkej, najviac 5 hodinovej odstávke – technickej  prestávke kartových systémov (ATM a POS terminálov).

Prestávka začne najskôr o 21:00 h dňa 31.12.2008 a skončí sa najneskôr o 02.00 h dňa 1.1.2009. V tomto časovom úseku prevádzkovatelia (ATM a POS terminálov) postupne v zmysle dohodnutých harmonogramov zabezpečia prechod kartových systémov na euro. Počas tejto nutnej technickej prestávky je potrebné počítať s tým, že použitie platobných kariet bude obmedzené.

Do 16. januára 2009 bude na Slovensku duálny obeh mien, a teda v prípade potreby uskutočnenia nákupu počas technickej prestávky dňa 1.1.2009 sa môže platiť eurovou aj korunovou hotovosťou.

Na pôde Slovenskej bankovej asociácie zástupcovia bánk potvrdili, že v období od 1.1. – 4.1.2009 budú vo vybraných pobočkách bánk minimálne otváracie doby od 10.00 h do 14.00 h, vrátane skutočnosti, že 2.1.2009 je pracovný deň.

Vybrané pobočky bánk budú otvorené nad rámec uvedených minimálnych štandardov a banky otvoria vybrané pobočky aj 6.1.2009.

Prevádzkový režim bánk bude klientom k dispozícii vopred.

V záujme zabezpečenia výmen a plynulého sťahovania SKK z obehu bude NBS odo dňa prechodu na euro v pracovných dňoch od 2.1.2009 do 5.1.2009 v pokladničných hodinách vykonávať výmeny SKK/EUR a pre banky príjem SKK. Okrem  toho bude NBS poskytovať svoje služby počas duálneho obehu v dňoch 3. a 4.1.2009 a tiež 10. a 11.1.2009, a to minimálne v rozsahu bežných pokladničných hodín.

V súlade so Zmluvou o predzásobení vykoná Útvar dohľadu nad finančným trhom kontroly uskladnenia a nakladania s predzásobenou eurovou hotovosťou v bankách a subjektoch druhotného predzásobenia.  

2.	PRIPRAVENOSŤ NBS (AKO INŠTITÚCIE)

Koordinačný výbor pre zavedenie eura v NBS

Pri príležitosti zavádzania eura na Slovensku bol v Národnej banke Slovenska (ďalej len NBS) v roku 2005, na základe rozhodnutia Bankovej rady NBS, zriadený „Koordinačný výbor pre zavedenie eura v NBS“ (ďalej len KV). Jeho základnou činnosťou je koordinácia činností jednotlivých oblastí v rámci celej NBS v procese zavádzania eura. KV pravidelne predkladá „Správu o plnení a postupe príprav na zavedenie eura v NBS“ na rokovanie Bankovej rady NBS.

Bezhotovostný platobný styk

V súvislosti s pripravovaným pripojením sa na európsky platobný systém TARGET2 boli v NBS vypracované požiadavky na zmenu funkcionality účtovného a platobného systému NBS. Následne sa NBS podobne, ako ostatné komerčné banky, zúčastnila jednotlivých etáp testovania uvedených v bode A – Bezhotovostný platobný styk. V súčasnosti sa podieľa na vykonávaní testov tretej etapy v ktorej sa overuje pripravenosť celej infraštruktúry platobného systému na pripojenie sa na systém TARGET2.Účtovný a platobný systém NBS bol upravený tak, aby mohol s účinnosťou najneskôr od 24.8.2008 plniť požiadavky na duálne zobrazovanie cien voči svojim klientom. Tak isto bola úspešne  preverená schopnosť vykonať konverziu účtov klientov z meny SKK na EUR.

NBS pôsobí ako prevádzkovateľ medzibankového platobného systému SIPS. V priebehu rokov 2007 a 2008 bol systém upravený tak , aby mohol plniť funkciu, ktorá mu prináleží v zmysle novej stratégie ďalšieho rozvoja platobného styku SR schváleného Bankovou radou NBS. V prvej polovici roka 2008 prebehlo otestovanie všetkými účastníkmi systému a následne nasadenie do používania novej verzie softvéru. K testovaniu, ako aj novej tzv. euro verzii boli zo strany NBS pripravené nové zmluvy upravujúce práva a povinnosti účastníkov tohto systému.

V súvislosti so zmenami v bezhotovostnom platobnom styku, ktoré súvisia s prijatím meny euro, vypracovala NBS v spolupráci s MF SR návrh zákona, ktorým sa mení a dopĺňa zákon č.510/2002 Z.z. o platobnom styku a o zmene a doplnení niektorých zákonov v znení neskorších predpisov a o zmene a doplnení niektorých zákonov (zákon je uverejnený v Zbierke zákonov SR, čiastke 107 uverejnenej 25.júla 2008). 

NBS v spolupráci s ECB a Banca d` Italia vykonala hodnotenie systému pre zúčtovanie cenných papierov (CDCP) oproti štandardom pre ich použitie v úverových operáciách Európskeho systému centrálnych bánk. 

Hotovostný peňažný obeh 

Aby sme mohli od 1. januára 2009 spracovávať eurovú hotovosť v dostatočnej spracovateľskej kapacite v jednotlivých oddeleniach expozitúr, NBS presunula zariadenia na spracovanie bankoviek, obstarala malú techniku na spracovanie eurových bankoviek a mincí, ktorá bude používaná na pokladniciach malých výplat. Linky na spracovanie mincí budú nastavené na novú menu a automatické, poloautomatické zariadenia na spracovanie bankoviek budú dovybavené potrebnými senzormi. 

NBS má vypracované pracovné postupy a metodiku pre príjem eurových bankoviek a mincí a ich vydávanie na predzásobenie bankám.
V súčasnosti sa pracuje na novej zmluve pre príjem a výdaj peňazí s bankami. 
Pre evidenciu eurovej hotovosti bol vypracovaný IS, ktorý tiež pokryje požiadavky na reporting zo strany ECB. 

NBS prijala potrebné opatrenia a vypracovala postupy pre ničenie slovenských bankoviek a mincí, ktoré budú stiahnuté z obehu.     

Zapožičané bankovky bude NBS pripravená vrátiť v roku 2010 podľa rozhodnutia ECB. NBS prijme v priebehu októbra 2008 rozhodnutie o spôsobe obstarávania eurových bankoviek.  

Pre zabezpečenie zavedenia eura do hotovostného peňažného obehu, predzásobenie bánk a duálne predzásobenie subjektov druhotného predzásobenia eurovými bankovkami a eurovými mincami NBS zabezpečila dodanie a uloženie vo svojich trezoroch 188 mil. kusov eurových bankoviek (188 ton) a 500 mil. kusov eurových mincí (2413 ton). 
Na predzásobenie eurovej hotovosti boli uzatvorené Zmluvy o predzásobení eurovou hotovosťou so 16-timi bankami, pričom NBS sa v spolupráci s MV SR podieľa aj na prevozoch eurovej hotovosti. Od septembra do konca decembra t.r. by sa malo uskutočniť cca 250 transportov prepráv eurových bankoviek a eurových mincí. 

Informačné technológie

Čo sa týka technickej prípravy IS NBS, všetky systémy, ktoré budú používané v dobe po zavedení eura, boli upravené v súlade s požiadavkami, ktoré na fungovanie týchto systémov kladie zavedenie novej meny euro. Zmeny sa dotkli IS, ktoré NBS využíva pre potreby vykonávania bezhotovostného domáceho a zahraničného platobného styku, bankových obchodov a operácií na finančných trhoch, správy hotovosti, vedenia účtovníctva, zberu a spracovania hlásení a bankovej štatistiky, systému poskytovania informácií pre verejnosť prostredníctvom internetu a tiež viacerých vnútropodnikových agend NBS.

Príprava IS NBS dospela v súčasnosti do fázy, kedy prebieha overovanie fungovania jednotlivých systémov v podmienkach, v akých budú tieto systémy fungovať od 1. 1. 2009. Okrem individuálnych testov IS NBS prebieha v súčasnosti aj testovanie schopnosti kooperácie jednotlivých systémov s obdobnými systémami ESCB, ako aj testovanie IS ESCB, ktorých zavedenie v NBS súvisí so začlenením NBS do Eurosystému od 1. 1. 2009.

Príprava IS NBS na zavedenie eura od 1. 1. 2009 začala v NBS približne pred dvoma rokmi a to identifikovaním systémov, ktoré bude potrebné prispôsobiť novým podmienkam po zavedení eura. V priebehu prvého polroka 2007 boli plány na konverziu týchto IS NBS podrobne rozpracované a v druhom polroku 2007 začali realizačné práce, cieľom ktorých bolo zaistiť realizáciu potrebných úprav IS NBS a riadne overenie ich funkčnosti. Všetky plánované úpravy IS NBS boli realizované v súlade s prijatým plánom, v rámci ktorého, ako už bolo uvedené, prebieha v súčasnosti overovanie funkčnosti jednotlivých IS v podmienkach zodpovedajúcich stavu od 1. 1. 2009.

Účtovníctvo

Perspektívne od 1.1.2006 bolo v účtovníctve NBS aplikované Usmernenie Európskej centrálnej banky o právnom rámci pre účtovníctvo a finančné výkazníctvo v Európskom systéme centrálnych bánk (Usmernenie č. 2006/16 v znení neskorších predpisov). Týmto krokom NBS začala proces harmonizácie postupov účtovania banky s účtovnými pravidlami záväznými pre krajiny Eurozóny.

Od roku 2007 prebieha projekt na implementáciu účtovných pravidiel pre menovo politické operácie vykonávané v rámci Eurozóny ako aj nových pravidiel pre finančné výkazníctvo podľa požiadaviek Európskej centrálnej banky.  Nové postupy sú zavádzané za úzkej spolupráce a podpory expertov z Európskej centrálnej banky ako aj ostatných krajín Eurozóny. 

Paralelne s týmto projektom prebiehajú intenzívne práce na zabezpečenie hladkého prechodu účtovníctva NBS z meny SKK na EUR.  NBS uskutočnila niekoľko testovacích konverzií účtovných dát pre kontrolu nastavených konverzných postupov a pracovných procesov na kontrolu konverzie. V súčasnosti prebieha v NBS externý audit prechodu účtovníctva NBS z meny SKK na EUR.

Pripravenosť NBS v oblasti finančného výkazníctva sa preveruje v súčinnosti s odborníkmi z Európskej centrálnej banky.   

Operácie na finančných trhoch

Národná banka Slovenska sa v spolupráci s bankovým sektorom systematicky pripravuje aj na výkon menovo-politických operácii. Ide pritom najmä o dve zásadné oblasti. V prvom prípade bolo nevyhnutné vypracovať a dohodnúť optimálny prechod, a v tom najmä ukončenie v súčasnosti uskutočňovaných finančných operácií, ktoré Národná banka Slovenska vykonáva s domácimi bankami. Cieľom je, aby domáci bankový systém plynule prešiel do operačného prostredia Európskej centrálnej banky, ktoré je vo viacerých dôležitých aspektoch odlišné od súčasného. V druhom prípade sa pripravujú potrebné vecné a technické postupy umožňujúce výkon menovej politiky Národnej banky Slovenska  v podmienkach Eurozóny. Napriek tomu, že významnú časť menovo-politických  postupov Národná banka Slovenska  prispôsobovala Eurozóne už v minulosti, existujú niektoré oblasti, ktoré je treba zabezpečiť iným spôsobom (sledovanie likvidity bankového systému a pod.). Tieto úlohy sa plynule zabezpečujú a výsledky testujú. 

Od 1. januára 2009 sa Národná banka Slovenska bude aktívne spolupodieľať na decentralizovanej správe devízových rezerv Európskej centrálnej banky. Za tým účelom sa už niekoľko mesiacov vedú rozhovory na odbornej úrovni, upresňujú sa niektoré technické detaily týkajúce sa presunu časti rezerv NBS do ECB tak, aby bola zabezpečená plynulá a efektívna správa devízových rezerv.

Sledovanou a dôležitou oblasťou je vydávanie kurzového lístka. Keďže slovenská koruna bude od 1.1.2009 nahradená eurom, Národná banka Slovenska bude preberať a na svojej webovskej stránke zverejňovať denne kurzový lístok publikovaný Európskou centrálnou bankou. Obdobne ako v súčasnosti počíta s vydávaním kurzového lístka vybraných cudzích mien, ktorý obsahuje menej často využívané, ale potenciálne zaujímavé cudzie meny.    

Integrovaný dohľad nad finančným trhom

V legislatívnej oblasti pripravil Útvar dohľadu nad finančným trhom vyhlášku Národnej banky Slovenska č. 221/2008 z 10. júna 2008, ktorou sa ustanovujú niektoré pravidlá pre duálne zobrazovanie niektorých cien, platieb a iných hodnôt pre oblasť finančného trhu a služieb finančných inštitúcií v oblasti bankovníctva, kapitálového trhu, poisťovníctva a dôchodkového sporenia a vyhlášku 240/2008 z 24. júna 2008, ktorou sa určuje počet desatinných miest pri zaokrúhľovaní pri premene menovitej hodnoty niektorých druhov cenných papierov zo slovenskej meny na eurá. Obe vyhlášky nadväzujú na generálny zákon o zavedení meny euro v Slovenskej republike. V súčasnosti je v medzirezortnom pripomienkovom konaní aj návrh vyhlášky a návrh opatrenia, ktorými sa menia a dopĺňajú opatrenia a vyhlášky Národnej banky Slovenska v oblasti predkladania výkazov, hlásení a iných správ dohliadanými subjektmi finančného trhu na účely vykonávania dohľadu a na štatistické účely v súvislosti so zavedením meny euro v Slovenskej republike. Navrhovanou vyhláškou a opatrením sa prispôsobuje zber údajov od dohliadaných subjektov novej mene. Útvar dohľadu zároveň pripravuje a podieľa sa na konverzii potrebných databázových systémov.

Útvar dohľadu nad finančným trhom ďalej vydal 7. júla 2008 svoje metodické usmernenie č. 3/2008 k výkladu informačných povinností finančných inštitúcií pri prechode na euro. Okrem toho odpovedá finančnému sektoru na množstvo otázok ohľadom duálneho zobrazovania a prepočtov údajov na euro.

Pri vykonávaní dohľadu nad procesmi pri prechode na euro u jednotlivých dohliadaných subjektov pripravil Útvar dohľadu nad finančným trhom dva dotazníky (na jar 2007 a opakovane na jar 2008), v ktorých skúmal pripravenosť a dopad zavedenia eura na jednotlivé subjekty. Pripravená a zverejnená bola Analýza dopadov zavedenia eura na slovenský finančný trh v júni 2007 a v júni 2008. V priebehu októbra 2008 vykoná Útvar dohľadu previerku stavu plnenia projektov zavedenia eura vo všetkých inštitúciách SR formou dohľadu na diaľku. Kontrola jednotlivých procesov zavedenia eura a súčasne duálneho zobrazovania bude taktiež súčasťou dohliadok ako aj miestnych obhliadok u jednotlivých subjektov v tomto i budúcom roku. Do konca roka 2008 bude Útvar dohľadu nad finančným trhom vykonávať aj kontrolu predzásobenia bánk a v spolupráci s nimi aj kontrolu dodržiavania pravidiel druhotného predzásobenia klientov eurovou hotovosťou.

Záver

Záverom možno konštatovať, že neexistujú závažné problémy, práce a činnosti súvisiace s procesom zavedenia eura v NBS a súčasný stav pripravenosti NBS je predpokladom úspešného zavedenia meny euro v Slovenskej republike.